Diari Oficial de la Generalitat Valenciana


Sumari del DOGV 7537, del 01-06-2015 (2015/5135)

ACORD de 29 de maig de 2015, del Consell, pel qual s'aprova definitivament el programa de paisatge per a la creació d'una infraestructura verda per mitjà de l'adequació ambiental i paisatgística d'un tram de via pecuària al municipi d'Aspe.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7537

Data del DOGV
:   01-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5135


Data del document
:   29-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Aspe
    * pla d'urbanisme

ACORD de 29 de maig de 2015, del Consell, pel qual s'aprova definitivament el programa de paisatge per a la creació d'una infraestructura verda per mitjà de l'adequació ambiental i paisatgística d'un tram de via pecuària al municipi d'Aspe. [2015/5135]  
El Consell, en la reunió del dia 29 de maig de 2015, va adoptar l'acord següent:  
Vist l'expedient relatiu al programa de paisatge per a la creació d'una infraestructura verda que adeqüe un tram de via pecuària del municipi d'Aspe, i de conformitat amb els següents  
  
Antecedents  
  
Primer  
Prèviament a la redacció del programa, l'Ajuntament d'Aspe va implementar un procés de participació pública durant vint dies mitjançant el Decret de 5 de maig de 2009, d'Alcaldia, va fer una sessió informativa inicial el 19 de maig de 2009, i va inserir un anunci al tauler d'edictes de l'Ajuntament i en el diari Información de 14 de maig de 2009. El pla de participació ciutadana es va inserir en el web municipal.  
  
Després de la redacció, el programa es va sotmetre a informació pública per període d'un mes mitjançant un acord plenari de l'ajuntament de 28 de juliol de 2009, i es van publicar anuncis en el Diari Oficial de la Comunitat Valenciana núm. 6092, d'1 de setembre de 2009, i en el diari Información de 7 d'agost de 2009. Durant el període d'informació pública es va presentar una alegació, sobre la qual consta que s'ha emés informe i s'ha resolt en l'expedient municipal. El programa va ser aprovat provisionalment per acord plenari de l'ajuntament de 27 d'octubre de 2009.  
Introduïdes determinades modificacions com a conseqüència del requeriment formulat des del Servici Territorial d'Urbanisme d'Alacant de la Conselleria d'Infraestructures, Territori i Medi Ambiente, el text refós va ser aprovat provisionalment per acord del ple de l'ajuntament de 28 de gener de 2015, per majoria absoluta dels membres de la corporació.  
  
Segon  
La documentació del programa consta de memòria descriptiva i justificativa, relació dels projectes que desenrotllaran el programa, cronograma global de les actuacions i cost d'estes relacionat amb l'obtenció de les fonts de finançament, estudi economicofinancer que concreta els mitjans que es comprometran per a l'execució del programa, tipus de gestió i justificació de la innecessarietat d'estudi d'impacte ambiental i de la innecessarietat d'estudi de paisatge.   
  
Tercer  
El programa pretén la recuperació de l'ús tradicional en un tram de la via pecuària carrerassa del Rabosero a Monforte, així com l'adequació per al seu ús turisticorecreatiu i ecològic, atesa la seua potencialitat com a enllaç natural entre el nucli urbà d'Aspe i el polígon industrial de Tres Hermanas I, que passa a constituir un vial alternatiu per al desplaçament no motoritzat de treballadors i usuaris. La longitud de la via pecuària afectada pel programa és de 1.350 metres, i l'amplària legal és de 10 metres.   
Es preveu la programació de dos accions que es materialitzaran per mitjà de dos projectes, un de delimitació i amollonament i un altre d'execució d'obres. Les accions es definixen amb la denominació de:  
1. Acció per a la recuperació d'un tram de la via pecuària denominada carrerassa del Rabosero a Monforte, que comprendrà les actuacions de classificació jurídica, de delimitació i d'amollonament a realitzar per la Conselleria d'Infraestructures, Territori i Medi Ambient, per mitjà del projecte corresponent.  
2. Acció per a la creació d'una infraestructura verda per mitjà de la millora ambiental i paisatgística d'un tram de la carrerassa del Rabosero a Monforte: des del polígon industrial de Tres Hermanas I a l'ermita de Los Cipreses, que comprendrà una sèrie d'actuacions precises i definides per a ser executades en un sol projecte d'obres, per a la recuperació funcional, ambiental i dotacional d'este tram de la via pecuària i la seua posada en ús com a zona d'ús públic polivalent. En síntesi, les labors que integraran el dit projecte són:  
a) Adequació de ferms. Es planteja condicionar el tram d'esta via pecuària entre l'ermita de Los Cipreses, al nucli urbà d'Aspe, i la carretera de la xarxa bàsica autonòmica CV-84 (Aspe-Elx), fins al polígon industrial de Tres Hermanas I; i habilitar, en el cas que no se'n dispose, unes bandes o carrils d'ús múltiple de trànsit i rodament reservats per al trànsit de vianants, ciclistes i animals de muntar.  
  
b) Senyalització i abalisament del traçat de la via pecuària i divisió de carrils segons els seus usos.  
c) Jardineria. Es pretén intercalar exemplars arboris i arbustius als marges dels carrils de cada secció de la carrerassa a manera d'apantallament.  
Es preveu la gestió directa del projecte i el seu sotmetiment a la licitació pública corresponent del contracte d'obres en els termes de la legislació de contractes del sector públic vigent. S'establix un cronograma per a l'execució de les actuacions del programa, de manera que la primera de les accions es desenrotllarà en els anys 2016 i 2017 i la segona en els anys 2018 i 2019.   
Quant a l'estudi economicofinancer, el programa establix el cost de la segona de les accions, ja que la primera es plasma en un projecte administratiu. Així, el cost de l'actuació, capitalitzat a 2018, és de 338.505,07 euros. Es preveu que el finançament s'obtindrà de les quotes de sostenibilitat procedents del cànon d'ús i aprofitament per la implantació d'actuacions en sòl no urbanitzable.   
No obstant això, a l'efecte d'assegurar l'execució del programa, l'Ajuntament d'Aspe es compromet a consignar en el pressupost municipal, en les anualitats de 2018 a 2019, les quantitats necessàries per a finançar el projecte d'acord amb el cronograma de les actuacions. S'incorpora l'estudi economicofinancer en què s'analitza la situació econòmica de l'ajuntament, i es conclou que la dita aportació podrà ser assumida en el pressupost municipal en els exercicis assenyalats ateses les xifres d'estalvi net, de romanent de tresoreria i de capacitat d'endeutament.  
  
Quart  
Consten en l'expedient els pronunciaments següents d'altres administracions o organismes, les competències o béns demanials dels quals poden resultar afectats per l'actuació:  
1. Conselleria de Medi Ambient, Aigua, Urbanisme i Habitatge, Direcció General de Territori i Paisatge, Servici de Paisatge, de 8 de juliol de 2010, de caràcter favorable quant al programa de paisatge proposat, que fa la consideració següent respecte als projectes:  
  
«Utilitzar materials permeables per a l'adequació del ferm dels carrils d'ús múltiple per al trànsit de vianants, ciclistes i animals de muntar».  
2. Conselleria de Medi Ambient, Aigua, Urbanisme i Habitatge, Direcció General de Territori i Paisatge, Servici d'Ordenació Territorial, de 14 de setembre de 2009, que assenyala que el tram d'encreuament de la via pecuària sobre el llit del riu Vinalopó està afectat per risc d'inundació de nivell 1 segons el PATRICOVA, i que en estes zones es prohibix la realització d'obres d'infraestructures que siguen vulnerables o puguen modificar negativament el procés d'inundació, que la dita zona inundable s'haurà de senyalitzar i que s'haurà d'indicar que l'encreuament del riu en cas de pluja siga pel pont de la carretera. Aspectes estos que hauran de tindre's en compte en el projecte d'execució de les obres.  
  
3. Confederació Hidrogràfica del Xúquer, de 16 d'octubre de 2009, en què no es plantegen objeccions a l'aprovació del programa i s'establixen les consideracions següents per als projectes que el desenrotllen:  
  
«Els llits pertanyen al domini públic hidràulic i, per tant, d'acord amb la legislació vigent s'haurà de tindre en compte que són inalienables, imprescriptibles i inembargables (article 132 de la Constitució espanyola; i articles 2 i 4 del text refós de la Llei d'Aigües). A més, el domini públic haurà de quedar al marge de qualsevol procés d'urbanització i ser classificat com a Sòl No Urbanitzable Protegit (article 4 de la Llei 10/2004, de 9 de desembre, de la Generalitat, del Sòl No Urbanitzable).  
Els llits públics estan protegits per una faixa lateral de 5 metres d'amplària, que constituïx la zona de servitud, i per una faixa lateral de 100 metres d'amplària, que conforma la zona de policia. La dita zona de servitud s'ha de mantindre expedita per al compliment dels fins previstos en l'article 7 del Reglament del domini públic hidràulic.  
  
Qualsevol activitat de les compreses en l'article 9 del Reglament del domini públic hidràulic (extracció d'àrids, modificacions substancials del relleu, construccions definitives o provisionals i, en definitiva, qualsevol ús o activitat que supose obstacle per al corrent o que puga ser causa de degradació o deteriorament del domini públic hidràulic) i que es pretenga fer en zona de policia de llit públic, haurà de comptar amb l'autorització prèvia d'este organisme, d'acord amb allò que s'ha disposat en el dit article».  
4. Conselleria d'Infraestructures, Territori i Medi Ambient, Servici Territorial de Medi Ambient d'Alacant, de 16 de maig de 2013, de caràcter favorable.  
  
Quint  
En sessió de 30 de març de 2015, la Comissió Territorial d'Urbanisme d'Alacant va acordar emetre informe favorable de l'expedient, a fi que la consellera d'Infraestructures, Territori i Medi Ambient eleve al Consell la proposta d'aprovació definitiva del programa i delegar l'aprovació definitiva dels projectes que el desenrotllen en la consellera d'Infraestructures, Territori i Medi Ambient.  
El 23 d'abril de 2015, la consellera d'Infraestructures, Territori i Medi Ambient va emetre un informe respecte de la seua adequació als principis de sostenibilitat i qualitat de vida desenrotllats en la Llei 4/2004, de 30 de juny, de la Generalitat, d'ordenació del territori i protecció del paisatge, i resol elevar al Consell la proposta d'aprovació definitiva.  
  
Consideracions jurídiques  
  
I. L'article 64 del Reglament de paisatge de la Comunitat Valenciana, aprovat pel Decret 120/2006, d'11 d'agost, del Consell, determina que la tramitació dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'ordenació del territori i protecció del paisatge, i el seu desplegament reglamentari.  
  
De conformitat amb el que establix l'article 76 de la Llei 4/2004, de 30 de juny, de la Generalitat, d'ordenació del territori i protecció del paisatge, la tramitació dels programes serà la mateixa que l'establida per als plans parcials en la legislació urbanística valenciana, és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, hauran de tindre's en compte les especialitats contingudes en l'article 78 del Reglament d'ordenació i gestió territorial i urbanística (ROGTU), aprovat pel Decret 67/2006, de 19 de maig, del Consell.. La competència per a l'aprovació definitiva correspon al Consell, amb un informe previ del conseller competent en matèria de territori.   
  
Amb caràcter previ a l'emissió del dit informe, resulta pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, als tràmits dels quals remet l'article 76, esmentat abans, de la Llei d'ordenació del territori i protecció del paisatge per a la tramitació dels programes. A este efecte, és aplicable l'article 8 del Reglament dels òrgans territorials, d'avaluació ambiental i urbanístics de la Generalitat, aprovat pel Decret 135/2011, de 30 de setembre, del Consell.  
L'apartat 6 de l'article 78 del Reglament d'ordenació i gestió territorial i urbanística establix que l'acord del Consell aprovatori del programa podrà delegar l'aprovació definitiva dels projectes que el desenrotllen en el conseller competent per raó de la matèria, i faran constar expressament esta circumstància en l'acord.  
  
L'acord d'aprovació definitiva ha de publicar-se en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'ordenació del territori i protecció del paisatge.  
  
  
II. La documentació es considera completa, d'acord amb l'objecte del programa, a l'efecte del compliment de l'article 74 del Reglament d'ordenació i gestió territorial i urbanística, en relació amb l'article 75 de la Llei d'ordenació del territori i protecció del paisatge, normes estes que hi resulten aplicables segons el que disposa l'article 63 del Reglament de paisatge de la Comunitat Valenciana, que determina que la documentació i el contingut dels programes de paisatge serà la mateixa que per als programes de sostenibilitat i qualitat de vida previstos en els articles 73 i següents de la Llei 4/2004, de 30 de juny, de la Generalitat, d'ordenació del territori i protecció del paisatge, i el seu desplegament reglamentari, amb l'excepció que hauran d'incorporar un pla de participació pública d'acord amb allò que s'ha regulat en el mateix Reglament de paisatge.  
  
III. En la tramitació del projecte que desenrotlla el programa, l'ajuntament haurà de tindre en consideració les observacions següents:  
  
1. De conformitat amb el que establix l'article 80 de la Llei 4/2004, de 30 de juny, de la Generalitat, d'ordenació del territori i protecció del paisatge, la tramitació dels projectes previstos en el programa serà la mateixa que l'establida per als plans parcials en la Llei 16/2005, de 30 desembre, de la Generalitat, Urbanística Valenciana.  
  
2. S'hauran d'atendre les consideracions contingudes en els informes emesos durant la tramitació d'este programa que s'han transcrit en l'antecedent quart d'este acord.  
Normes, totes estes, que hi resulten aplicables d'acord amb allò que s'establix en la disposició transitòria primera de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana.  
Vistos els preceptes legals esmentats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions d'aplicació general i pertinent, de conformitat amb l'Acord de 30 de març de 2015, de la Comissió Territorial d'Urbanisme d'Alacant, i a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Primer  
Aprovar definitivament el programa de paisatge per a la creació d'una infraestructura verda per mitjà de l'adequació ambiental i paisatgística d'un tram de via pecuària al municipi d'Aspe.   
  
Segon  
Delegar l'aprovació definitiva dels projectes que el desenrotllen en la consellera d'Infraestructures, Territori i Medi Ambient.  
Contra el present acord, que posa fi a la via administrativa, es podrà interposar un recurs potestatiu de reposició davant del Consell en el termini d'un mes, comptat des de l'endemà al de la notificació o publicació d'este acord en el Diari Oficial de la Comunitat Valenciana, d'acord amb el que establixen els articles 116.1 i 117.1 de la Llei 30/1992, de 26 de novembre; o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà al de la notificació o publicació del present acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que puga exercitar-se qualsevol altre recurs que es crega oportú.   
  
  
Valencia, 29 de maig de 2015  
  
La consellera secretària, per substitució,  
MARÍA JOSÉ CATALÁ VERDET